नेपाल सरकार

गृह मन्त्रालय

राष्ट्रिय आपतकालीन कार्यसञ्चालन केन्द्र

**अध्यावधिक स्थिति**

मिति २०७५ चैत्र १८ गते

**अद्यावधिक समय: १७:०० बजे**

मिति २०७५ चैत १७ गते आइतबार साँझ १९:४५ देखि २०:१५ सम्मको समयमा आएको हावाहुरी तथा असिनापानीका कारणले बारा तथा पर्सा जिल्लाका विभिन्न स्थानहरुमा जनधनको ठूलो क्षति भएको छ । यस केन्द्रमा हालसम्म प्राप्त घटनाको विवरण तथा राहत उद्दार कार्यहरुको विवरण देहाय बमोजिम रहेको छ ।

**१. घटनाबाट भएको क्षति विवरण**

* बारा जिल्लाका २६ जनाको मृत्यु भएको ।
* पर्सा जिल्लाको १ जनाको मृत्यु भएको ।
* सबै २७ जना मृतकको पहिचान भइसकेको । जसमध्ये पुरुष- १०, महिला- ११, बालक- ३ र बालिका- ३ गरी जम्मा २७ जना रहेको
* हावाहुरीका कारण ६६८ जना घाइते भएको ।
* ठूलो मात्रामा आर्थिक क्षति भएको । विस्तृत विवरण प्राप्त हुने क्रममा रहेको ।

**2. उद्दार तथा राहतको विवरण**

* घटना लगतै प्रभावित जिल्लाहरुले सुरक्षाकर्मी, राष्ट्रसेवक कर्मचारी, स्वयंसेवक, स्थानीय जनसमुदाय लगायत परिचालन गरी खोज उद्धार तथा राहत वितरण कार्य भइरहेको छ ।
* प्रदेश सरकार, स्थानीय तहसँगको समन्वयमा आवश्यक साधनश्रोत परिचालनसहित खोज, उद्दार तथा राहत कार्यमा समन्वय भइरहेको छ ।
* प्रदेश नं. २ मन्त्रिपरिषद्को मिति २०७५।१२।१८ मा बसेको बैठकले मृतकका परिवारहरुलाई प्रति परिवार रु. ३ लाख राहत उपलब्ध गराउने, घाइतेको सम्पूर्ण उपचार खर्च व्यहोर्ने, घटनाको अध्ययन गरी तत्काल राहत तथा उद्धारका लागि आन्तरिक मामिला तथा कानून मन्त्रीको संयोजकत्वमा राहत तथा उद्धार व्यवस्थापन उच्चस्तरीय समिति गठन गर्ने निर्णय गरेको छ ।
* घाइतेहरुको बिभिन्न अस्पतालहरुमा औषधि उपचार भइरहेको छ ।
* घाइतेहरुको औषधिउपचारको व्यवस्था निःशूल्क रुपमा मिलाइएको छ ।
* नेपाली सेनाबाट १ र नेपाल प्रहरीबाट २ गरी जम्मा ३ वटा मेडिकल टोली प्रभावित स्थलमा खटिई गएको ।
* २८४ घाइतेहरु उपचार पश्चात घर फर्किसकेका छन् । ७ जना गम्भीर घाइतेहरुको थप उपचारको लागि नेपाली सेनाको स्काई ट्रकमार्फत काठमाडौं ल्याई त्रि.वि. शिक्षण अस्पतालमा उपचारत रहेको ।
* हावाहुरीबाट प्रभावितहरुलाई स्थानीयस्तरमा भण्डारण गरिएको आपतकालीन राहत सामग्रीहरु वितरण गरिएको छ ।
* राष्ट्रिय आपतकालीन कार्य सञ्चालन केन्द्रको समन्वयमा त्रिपाल तथा लताकपडा सहितको ३ ट्रक राहत सामग्रीहरु प्रभावित क्षेत्रमा पुगेको ।
* सम्बन्धित जिल्ला विपद् व्यवस्थापन समितिहरुको बैठक वसी तत्काल उद्धार र राहतका अत्यावश्यक व्यवस्था गर्नुका साथै घटनामा प्रभावित व्यक्ति, परिवार तथा सम्पति क्षतिको विवरण संकलन गर्ने कार्यलाई तीव्रता दिइएको छ ।
* घटना स्थलको स्थलगत अवलोकनका लागि सम्माननीय प्रधानमन्त्री केपी शर्मा ओलीज्यू लगायत मा. उपप्रधानमन्त्री एवं स्वास्थ्य तथा जनसंख्या मन्त्री, मा. गृह मन्त्री, मा.भौतिक पूर्वाधार तथा यातायात मन्त्री, मा.शहरी विकास मन्त्री, गृह सचिवज्यू तथा नेपाल प्रहरी, सशस्त्र प्रहरी बल नेपाल र राष्ट्रिय अनुसन्धान विभागका प्रमुखहरुको टोलीले घटनास्थलमा पुगी क्षतिको प्रारम्भिक जानकारी लिनुका साथै तत्काल राहत र उद्धारको लागि थप निर्देशन दिनु भएको छ ।